Aroeira 3

Aroeira 3 er et ~400 000 år gammelt menneskekranium av homo heidelbergensis som ble oppdaget den 14. juli 2014 i Aroeirahulen i Portugal. Kraniet er det tidligste spor av mennesker i Portugal. Den paleolittiske kulturen acheuléen som dette arkaiske menneske tilhørte, benyttet både steinverktøy og ild. Kraniet ble skadet under utgravningen, men ble restaurert i de to påfølgende årene. Den 13. mars 2017 ble en beskrivelse av kraniet publisert i PNAS. Det er under fremvisning i det nasjonale arkeologiske museum i Lisboa.

Funnstedet
Kraniet ble funnet i en grotte som befinner seg over kilden til Rio Almonda, som er en sideelv til Tagus. Grotten befinner seg i karstlandskapet til det portugisiske kalksteinmassivet Estremadura. Elven danner en omkring 40 km lang revne i massivet med stupbratte fjell som er opp til 70 meter høye. I disse fjellene er det flere innganger til grotter og hulesystemer som er delvis rast sammen eller fylt. Noen av hulene er blitt utgravd og utforsket. Hulene er knyttet til menneskers evolusjon under pleistocen og deres kulturhistorie under paleolitikum. Noen hulesystemer er benyttet i senpaleolitikum, deriblant Entrada Superior, Entrada do Vale da Serra og Gruta da Aroeira. Mellompaleolitikum er representert av Gruta da Oliveira. Senpaleolitiske kulturer som solutréenkulturen og magdalénienkulturen er funnet i Galeria da Cisterna og Lapa dos Coelhos.

Hulene har blitt systematisk utforsket siden 1978; den første fase i utforskingen av Aroeirahulen fant sted fra 1998 til 2002. Da ble det også funnet to mennesketenner (en hjørnetann og en jeksel) fra kulturen acheuléen, som er kjent som Aroeira 1 og Aroeira 2. Andre fase av utgravningen, fra 2013 til 2015, avdekket kraniet Aroeira 3, men hardheten til sedimentene det var innhyllet i førte til en skade under oppdagelsen. Kraniet ble delvis rekonstruert fra 2015 til 2017.

Alder
Alderen på kraniet er blitt fastslått med uran-thorium-datering. Alderen på de ytre lagene av stalagmitt ble fastslått å være 406 000 ± 30 000 år. Dette er en øvre grense fordi stalagmitten senere ble begravd under steinblokker og gjørmemasser og sluttet å vokse. Kalsittskorper på kraniet ble datert til å være 390 000 ± 14 000 år.

Beskrivelse
Aroeira 3 er det tidligste spor av mennesker i Portugal.

Fossiler av homininer fra denne perioden klassifiseres vanligvis som homo heidelbergensis. Den paleolittiske kulturen acheuléen som dette arkaiske menneske tilhørte, er kjent for å produsere steinverktøy, deriblant håndøkser og bruken av ild. Under utgravningen den 14. juli 2014 ble kraniet skadet av hardheten til sedimentene det var innhyllet i, men ble restaurert i de to påfølgende år. Den 13. mars 2017 ble en beskrivelse av kraniet publisert i Proceedings of the National Academy of Sciences of the United States of America (PNAS).

Kraniet har noe av morfologien fra lignende kranier som er funnet i Europa, men kombinasjonen av trekkene er unik. På samme måte som kraniefragmenter av Homo erectus bilzingslebensis fra Bilzingsleben har kraniet kontinuerlige øyenbryn. På samme måte som i homo steinheimensis fra Steinheim an der Murr er den mastoide delen av tinningbeinet kort. I likhet med Miguelón fra Sima de los Huesos i Spania har kraniet en stor, trekantig beintapp på tinningbeinet nær hørselskanalen. Aroeira 3 er imidlertid forskjellig fra både Miguelón og homo steinheimensis og mangler essensielle egenskaper som finnes i de tidlige neandertalere.

Referanser

Heidelbergmennesket
Vitenskap i 2014
2014 i Portugal